Kuopion sohjokaaos: suomalaiset ajoivat ojaan, ranskalaismies pukeutui shortseihin

Jukka-Pekka Räsänen

Sankka lumi- ja räntäsade aiheutti keskiviikkoaamuna etenkin Kuopiossa merkittävää haittaa liikenteelle. Aamun työmatkaliikenteen aikana Kuopion ympäristössä sattui useita ulosajoja. Vakavammilta loukkaantumisilta kuitenkin vältyttiin.

Aamupäivän aikana sateet heikkenivät ja muuttuivat vedensekaisiksi.

Esimerkiksi Kuopion keskustassa tavattuja ranskalaiskaveruksia Maynard Jeromea ja Missene Laurentia loskainen keli ei haitannut, sillä kaksikko oli matkalla Puijolle urheilemaan. 1,5 plusasteen lämpötilakaan ei hidastanut ainakaan Laurentin menoa, sillä mies oli liikkeellä shortseissa ja lenkkareissa.

Ilmatieteen laitoksen mukaan lämpötila putoaa Kuopiossa keskiviikon ja torstain välisenä yönä lähelle nollaa. Torstaiaamuna Kuopion seudulla voi sataa jälleen räntää, joskin vähemmän kuin keskiviikkona.